62021CJ0542
ROZSUDOK SÚDNEHO DVORA (ôsma komora)
z 20. októbra 2022 (
*1
)
„Návrh na začatie prejudiciálneho konania – Colná únia – Spoločný colný sadzobník – Kombinovaná nomenklatúra – Colné zatriedenie – Položka 8517 – Podpoložky 85177011 a 85177019 – Antény pre smerovače (routery)“
Vo veci C‑542/21,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Augstākā tiesa (Senāts) (Najvyšší súd, Lotyšsko) z 26. augusta 2021 a doručený Súdnemu dvoru 30. augusta 2021, ktorý súvisí s konaním:
„Mikrotīkls“ SIA
proti
Valsts ieņēmumu dienests,
SÚDNY DVOR (ôsma komora),
v zložení: sudca N. Piçarra (spravodajca), vykonávajúci funkciu predsedu ôsmej komory, sudcovia N. Jääskinen a M. Gavalec,
generálna advokátka: T. Ćapeta,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
lotyšská vláda, v zastúpení: J. Davidoviča a K. Pommere, splnomocnené zástupkyne,
–
Európska komisia, v zastúpení: L. Ozola a M. Salyková, splnomocnené zástupkyne,
so zreteľom na rozhodnutie prijaté po vypočutí generálnej advokátky, že vec bude prejednaná bez jej návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu colnej podpoložky 85177011 kombinovanej nomenklatúry (ďalej len „KN“), ktorá sa nachádza v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), zmeneného nariadením Rady (ES) č. 254/2000 z 31. januára 2000 (Ú. v. EÚ L 28, 2000, s. 16) (ďalej len „nariadenie č. 2658/87“) tak, ako bola táto príloha zmenená vykonávacím nariadením Komisie (EÚ) č. 927/2012 z 9. októbra 2012 (Ú. v. EÚ L 304, 2012, s. 1) a vykonávacím nariadením Komisie (EÚ) č. 1001/2013 zo 4. októbra 2013 (Ú. v. EÚ L 290, 2013, s. 1) (ďalej len „príloha I“).
2
Tento návrh bol podaný v rámci sporu medzi spoločnosťou „Mikrotīkls“ SIA a Valsts ieņēmumu dienests (daňová správa, Lotyšsko), (ďalej len „daňová správa“) vo veci colného zatriedenia tovaru opísaného ako antény pre smerovače (routery) do podpoložky 85177019 KN.
Právny rámec
HS
3
Harmonizovaný systém opisu a číselného označovania tovaru (ďalej len „HS“) bol zavedený Medzinárodným dohovorom o harmonizovanom systéme opisu a číselného označovania tovaru, uzavretým 14. júna 1983 v Bruseli v rámci Svetovej colnej organizácie (WCO) a schválený spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288). Vysvetlivky k HS boli vypracované v rámci WCO v súlade s ustanoveniami tohto dohovoru.
4
Podľa článku 3 ods. 1 písm. a) bodu 2 dohovoru uvedeného v predchádzajúcom bode sa každá zmluvná strana zaväzuje používať na výklad HS všeobecné pravidlá, ako aj všetky poznámky k triedam, kapitolám a podpoložkám a nemeniť rozsah tried, kapitol, položiek alebo podpoložiek.
5
Vysvetlivky k položke 8517 HS obsahujú triedu II, ktorá sa vzťahuje na „iné prístroje na vysielanie, prenos alebo príjem hlasu, obrazu alebo iných dát vrátane prístrojov na komunikáciu v drôtovej alebo bezdrôtovej sieti (ako je lokálna alebo rozsiahla sieť)“. Bod F tejto triedy uvádza „vysielacie, prenosové a prijímacie rádiotelefonické a rádiotelegrafické prístroje“. V bode G uvedeného oddielu sú uvedené „ostatné komunikačné prístroje“, ktoré sú opísané ako „zariadenie na komunikáciu v drôtovej alebo bezdrôtovej sieti (ako napríklad lokálna alebo rozsiahla sieť) alebo vysielanie, prenos alebo prijímanie reči alebo iných zvukov, obrazu alebo iných dát v takýchto sieťach“. „Smerovače (routery)“ sú výslovne uvedené v bode 3 tohto bodu G.
KN
6
Ako vyplýva z článku 1 ods. 1 nariadenia č. 2658/87, KN, ktorú vypracovala Európska komisia, upravuje colné zatriedenie tovarov dovezených do Európskej únie. KN preberá položky a podpoložky HS pozostávajúce zo šiestich číslic, pričom iba siedma a ôsma číslica predstavuje ich vlastné zatriedenie.
7
Článok 12 ods. 1 nariadenia č. 2658/87 stanovuje, že Komisia každoročne prijme nariadenie obsahujúce úplnú verziu KN a colné sadzby podľa článku 1 tak, ako to vyplýva z opatrení prijatých Radou Európskej únie alebo Komisiou. Toto nariadenie sa uverejní v Úradnom vestníku Európskej únie najneskôr 31. októbra a bude sa uplatňovať od 1. januára nasledujúceho roka.
8
Zo spisu, ktorý má Súdny dvor k dispozícii, vyplýva, že znenia KN uplatniteľné vo veci samej sú tie, ktoré vyplývajú z vykonávacieho nariadenia č. 927/2012, ktorým bola KN zmenená a doplnená od 1. januára 2013, a z vykonávacieho nariadenia č. 1001/2013, ktoré zmenilo a doplnilo KN od 1. januára 2014. Ustanovenia KN relevantné pre vec samu si však zachovali rovnaké znenie.
9
Podľa všeobecných pravidiel na interpretáciu KN, ktoré sú uvedené v prvej časti oddiele I sekcii A prílohy I:
„Zatrieďovanie tovaru do [KN] sa riadi nasledujúcimi zásadami:
1.
Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.
…
6.
Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám a mutatis mutandis podľa vyššie uvedených pravidiel pod podmienkou, že porovnateľné sú len podpoložky rovnakej úrovne. Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
10
Príloha I druhej časti KN s názvom „Zoznam colných sadzieb“, ktorej trieda XVI je nazvaná „Stroje, prístroje a mechanické zariadenia; elektrické zariadenia; ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku a časti, súčasti a príslušenstvo takéhoto tovaru“. Poznámka 2 písm. b) k tejto triede spresňuje:
„Okrem ustanovení poznámky 1 k tejto triede, poznámky 1 ku kapitole 84 a poznámky 1 ku kapitole 85 časti a súčasti strojov… sa majú zatriediť podľa týchto pravidiel:
…
b)
ostatné časti a súčasti, ak sú vhodné na použitie výhradne alebo hlavne s konkrétnym druhom stroja alebo niekoľkými strojmi tej istej položky…, sa majú zatriediť ako stroje, ku ktorým patria… Časti a súčasti, ktoré sú rovnako vhodné na použitie hlavne s výrobkami položiek 8517 a 8525 až 8528, sa však majú zatriediť do položky 8517…“
11
Uvedená trieda obsahuje kapitolu 85 s názvom „Elektrické stroje, prístroje a zariadenia a ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, časti a súčasti a príslušenstvo týchto prístrojov“. Táto kapitola obsahuje položku 8517 KN, ktorá znie takto:
Číselný znak KN
Opis tovaru
Zmluvné colné sadzby (%)
Doplnkové jednotky
8517
Telefónne súpravy, vrátane telefónov pre celulárnu sieť alebo pre ostatné bezdrôtové siete; ostatné prístroje na prenos alebo príjem hlasu, obrazu alebo ostatných dát, vrátane prístrojov na komunikáciu v drôtovej alebo bezdrôtovej sieti [ako v lokálnej (LAN), tak aj v rozsiahlej (WAN) sieti], iné ako prístroje na prenos alebo príjem položky 8443, 8525, 8527 alebo 8528.
…
…
…
…
Ostatné prístroje na [vysielanie – neoficiálny preklad], prenos alebo príjem hlasu, obrazu alebo ostatných údajov, vrátane prístrojov na komunikáciu v drôtovej alebo bezdrôtovej sieti [ako v lokálnej (LAN), tak aj v rozsiahlej (WAN)]:
…
…
…
…
8517 62 00
– – Prístroje na príjem, konverziu a prenos alebo obnovenie hlasu, obrazu alebo ostatných dát, vrátane prístrojov na prepájanie, spájanie a smerovanie
Bez cla
–
8517 69
– – Ostatné
…
…
…
…
– – – Prijímacie prístroje na rádiotelefóniu alebo rádiotelegrafiu:
8517 69 31
– – – – Prenosné prijímače na volanie, signalizáciu alebo vyhľadávanie osôb
Bez cla
p/st
8517 69 39
– – – – Ostatné
9,3
p/st
8517 69 90
– – – Ostatné
Bez cla
–
8517 70
– Časti a súčasti:
– – Antény a parabolické antény všetkých druhov; časti a súčasti vhodné na použitie s nimi:
8517 70 11
– – – Antény pre rádiotelegrafické alebo rádiotelefonické prístroje
Bez cla
–
…
…
…
…
8517 70 19
– – – Ostatné
3,6
–
8517 70 90
– – Ostatné
Bez cla
–
12
Vysvetlivky ku KN prijíma Komisia na základe článku 9 ods. 1 písm. a) druhej zarážky nariadenia č. 2658/87. Vo veci samej sú relevantné vysvetlivky uverejnené v Úradnom vestníku Európskej únie zo 6. mája 2011 (Ú. v. EÚ C 137, 2011, s. 1) týkajúce sa jednak podpoložky 85176200 KN, v ktorej sa v druhom odseku bode 6 uvádzajú „smerovače (routers)“, a jednak podpoložiek 85176939 a 85176990 KN, z ktorých každá obsahuje zoznam rádiotelefonických alebo rádiotelegrafických prístrojov, ktoré zabezpečujú funkcie prijímačov hlasu, obrazu alebo iných dát a vysielania alebo prenosu hlasu, obrazu alebo iných dát.
Spor vo veci samej a prejudiciálna otázka
13
V období od 7. januára 2013 do 27. októbra 2014 Mikrotīkls vyhlásila, že na tovar prezentovaný ako „antény pre smerovače (routery) a ich časti a súčasti“ sa na účely jeho prepustenia do voľného obehu vzťahuje podpoložka 85177011 KN týkajúca sa „antén pre rádiotelegrafické alebo rádiotelefonické prístroje“, pričom na tento tovar sa uplatnila sadzba dovozného cla 0 %.
14
Dňa 29. januára 2016 daňová správa rozhodla, že uvedený tovar vzhľadom na jeho základné znaky a štruktúru položky 8517 KN v spojení s vysvetlivkami k HS nemožno zatriediť do podpoložky 85177011 KN. Podľa daňovej správy tak KN, ako aj SH rozlišujú na jednej strane rádiotelegrafické alebo rádiotelefonické prístroje a na druhej strane smerovače (routery), ktoré zodpovedajú odlišným komunikačným prístrojom konfigurovaným na používanie v lokálnych sieťach (LAN) a/alebo v rozsiahlych sieťach (WAN). V dôsledku toho musia byť antény pre smerovače (routery) a ich časti a súčasti zatriedené do podpoložky 85177019 KN ako „ostatné“ antény a parabolické antény a časti a súčasti vhodné na použitie s nimi, a podliehajú dovoznému clu vo výške 3,6 %. Daňová správa preto uložila spoločnosti Mikrotīkls povinnosť zaplatiť dovozné clo vo výške 22493,03 eura a daň z pridanej hodnoty (DPH) vo výške 4723,51 eura, ako aj pokutu a úroky z omeškania.
15
Mikrotīkls podala žalobu, ktorou sa domáhala zrušenia tohto rozhodnutia a následne podala odvolanie, ktoré Administratīvā apgabaltiesa (Krajský správny súd, Lotyšsko) rozsudkom z 12. februára 2018 zamietol. Tento súd uviedol, že colné orgány iných členských štátov tiež zaraďovali antény pre smerovače (routery) a ich časti a súčasti do podpoložky 85177019 KN a že vysvetlivky ku KN týkajúce sa podpoložiek 85176939 a 85176990 potvrdzujú, že prístroje na rádiotelefóniu alebo rádiotelegrafiu sa majú zatriediť do KN ako prístroje odlišné od smerovačov (routerov).
16
Mikrotīkls podala proti tomuto rozsudku dovolanie na Augstākā tiesa (Senāts) (Najvyšší súd, Lotyšsko), vnútroštátny súd, ktorý podal návrh na začatie prejudiciálneho konania, pričom tvrdila, že daňová správa a Administratīvā apgabaltiesa (Krajský správny súd) porušili najmä poznámku 2 písm. b) k triede XVI prílohy I, podpoložky 85176200 a 85177011 KN, ako aj vysvetlivky HS a KN týkajúce sa položky 8517.
17
Vnútroštátny súd sa na jednej strane domnieva, že smerovače (routery), ako sú tie, ktoré vyrába Mikrotīkls, patria do podpoložky 85176200 KN ako „prístroje na prepájanie, spájanie a smerovanie“. Na základe poznámky 2 písm. b) k triede XVI prílohy I sa vnútroštátny súd pýta, či časti a súčasti prístrojov patriacich do tejto podpoložky, majú byť spolu s týmito prístrojmi zatriedené do tej istej podpoložky.
18
Na druhej strane sa však tento súd pýta, či sa majú antény pre smerovače (routery) zatriediť do podpoložky 85177011 KN ako „antény pre rádiotelegrafické alebo rádiotelefonické prístroje“, ako tvrdí Mikrotīkls, alebo sa majú zatriediť do podpoložky 85177019 KN ako „ostatné“ antény pre prístroje patriace do položky 8517 KN.
19
Za týchto okolností Augstākā tiesa (Senāts) (Najvyšší súd) rozhodol prerušiť konanie a položiť Súdnemu dvoru nasledujúcu prejudiciálnu otázku:
„Má sa [KN] vykladať v tom zmysle, že podpoložka 85177011… môže zahŕňať antény pre smerovače (routery) konfigurované na použitie v lokálnych sieťach (LAN) a/alebo rozsiahlych sieťach (WAN)?“
O prejudiciálnej otázke
20
Svojou otázkou sa vnútroštátny súd pýta, či sa má podpoložka 85177011 KN vykladať v tom zmysle, že sa vzťahuje na antény pre smerovače (routery), ktoré sú konfigurované na komunikáciu v lokálnych sieťach (LAN) a/alebo v rozsiahlych sieťach (WAN).
21
Na úvod treba pripomenúť, že keď je Súdnemu dvoru podaný návrh na začatie prejudiciálneho konania v oblasti colného zatriedenia, jeho úlohou je skôr objasniť vnútroštátnemu súdu kritériá, ktorých uplatnenie mu umožní správne zatriediť predmetné tovary do KN, než aby sám vykonal toto zatriedenie. Toto zatriedenie vyplýva z čisto skutkového posúdenia, ktoré neprináleží vykonať Súdnemu dvoru v rámci prejudiciálneho konania (pozri v tomto zmysle rozsudok z 18. júna 2020, Hydro Energo, C‑340/19, EU:C:2020:488, bod 33 a citovanú judikatúru).
22
Treba tiež pripomenúť, že podľa všeobecného pravidla 1 na interpretáciu KN sa zatriedenie tovarov určuje podľa znenia položiek a poznámok k triedam alebo kapitolám tejto nomenklatúry. V záujme právnej istoty a s cieľom uľahčiť kontroly treba rozhodujúce kritérium pre nomenklatúrne zatriedenie týchto tovarov hľadať všeobecne v ich objektívnych znakoch a vlastnostiach, ako sú definované v znení položky uvedenej nomenklatúry a v poznámkach k príslušným triedam alebo kapitolám. Účel použitia predmetného výrobku môže byť objektívnym kritériom na jeho zatriedenie, pokiaľ je s týmto výrobkom spätý, a treba ho posúdiť na základe objektívnych znakov a vlastností uvedeného výrobku (pozri v tomto zmysle rozsudky z 3. júna 2021, Flavourstream, C‑822/19, EU:C:2021:444, bod 34, ako aj z 28. októbra 2021, KAHL a Roeper, C‑197/20 a C‑216/20, EU:C:2021:892, bod 31).
23
Okrem toho Súdny dvor opakovane rozhodol, že napriek tomu, že vysvetlivky ku KN a k HS nie sú záväzné, predstavujú dôležité prostriedky na zabezpečenie jednotného uplatňovania spoločného colného sadzobníka a ako také poskytujú poznatky využiteľné na jeho výklad (pozri v tomto zmysle rozsudky z 18. júna 2020, Hydro Energo, C‑340/19, EU:C:2020:488, bod 36, ako aj z 28. októbra 2021, KAHL a Roeper, C‑197/20 a C‑216/20, EU:C:2021:892, bod 32). Vysvetlivky ku KN, ktoré nenahrádzajú vysvetlivky k HS, sa majú považovať za ich doplnenie a majú byť spolu s nimi konzultované (rozsudok z 13. septembra 2018, Vision Research Europe, C‑372/17, EU:C:2018:708, bod 23 a citovaná judikatúra).
24
Keďže predmetom sporu vo veci samej je colné zatriedenie dotknutého tovaru do šesť a osemčíselných podpoložiek položky 8517 KN, treba pripomenúť, že takéto zatriedenie sa podľa všeobecného pravidla 6 na interpretáciu KN určuje podľa znenia týchto podpoložiek a príslušných poznámok k podpoložkám, pričom sa môžu vziať do úvahy aj poznámky k príslušným triedam a kapitolám, pokiaľ nie je stanovené inak.
25
Vnútroštátny súd odkazuje na poznámku 2 písm. b) k triede XVI prílohy I, aby dospel k záveru, že vzhľadom na to, že smerovače (routery) vyrábané spoločnosťou Mikrotīkls patria do podpoložky 85176200 KN ako „prístroje na príjem, konverziu a prenos alebo obnovenie hlasu, obrazu alebo ostatných dát, vrátane prístrojov na prepájanie, spájanie a smerovanie“, antény pre smerovače (routery), o ktoré ide vo veci samej, sa musia s týmito smerovačmi (routermi) zatriediť do tej istej podpoložky.
26
Z tejto poznámky 2 písm. b) vyplýva, že ak sú časti a súčasti dotknutého stroja „vhodné na použitie výhradne alebo hlavne s konkrétnym druhom stroja alebo niekoľkými strojmi tej istej položky“, tieto časti a súčasti sa zatriedia do položky zodpovedajúcej tomuto stroju alebo strojom, alebo do jednej z položiek uvedených v uvedenej poznámke (pozri v tomto zmysle rozsudok z 15. mája 2014, Data I/O, C‑297/13, EU:C:2014:331, bod 46).
27
Z položky 8517 KN však vyplýva, že časti tovarov, na ktoré sa táto položka vzťahuje, sa zatrieďujú do špecifickej podpoložky KN, a to do podpoložky 851770 týkajúcej sa „častí a súčastí“. Z toho vyplýva, že antény pre smerovače (routery) nemožno zatriediť do podpoložky 85176200 KN, do ktorej patria tieto prístroje.
28
Keďže tieto antény nie sú výslovne uvedené v nijakej osemčíselnej podpoložke položky 8517 KN, vzniká otázka, či majú byť zatriedené ako „antény pre rádiotelegrafické alebo rádiotelefonické prístroje“ v zmysle podpoložky 85177011 KN alebo ako „ostatné“ antény v zmysle podpoložky 85177019 KN, ktorá má zostatkovú povahu.
29
Na účely odpovede na túto otázku treba uviesť, že pojem „prístroje na rádiotelefóniu alebo rádiotelegrafiu“ v zmysle položky 8517 KN nezahŕňa „smerovače (routery)“. Na jednej strane sú totiž tieto prístroje, ako sa uvádza v bode 27 tohto rozsudku, zatriedené do podpoložky 85176200 KN. Na druhej strane „prijímacie prístroje na rádiotelefóniu alebo rádiotelegrafiu“ sa zatrieďujú v závislosti od konkrétneho prípadu do podpoložky 85176931 („prenosné prijímače na volanie, signalizáciu alebo vyhľadávanie osôb“), alebo do podpoložky 85176939 („ostatné“) KN, zatiaľ čo „ostatné“ prístroje na rádiotelefóniu alebo rádiotelegrafiu, ktoré zabezpečujú najmä funkcie vysielania alebo prenosu hlasu, obrazu alebo ostatných dát, patria do podpoložky 85176990 KN.
30
Tieto konštatovania potvrdzujú vysvetlivky ku KN. Vysvetlivky k podpoložke 85176200 KN totiž v druhom odseku bode 6 uvádzajú „smerovače (routers)“, zatiaľ čo každá z vysvetliviek k podpoložkám 85176939 a 85176990 KN obsahuje zoznam prístrojov na rádiotelefóniu alebo rádiotelegrafiu, ktoré zabezpečujú v uvedenom poradí funkcie prijímania hlasu, obrazu alebo ostatných dát a funkcie vysielania alebo prenosu hlasu, obrazu alebo ostatných dát.
31
Rovnako trieda II vysvetliviek k položke 8517 HS uvádza v bode F „vysielacie, prenosové a prijímacie rádiotelefonické a rádiotelegrafické prístroje“ a v bode G „ostatné komunikačné prístroje“, ktoré sú opísané ako „zariadenie na komunikáciu v drôtovej alebo bezdrôtovej sieti (ako napríklad lokálna alebo rozsiahla sieť) alebo vysielanie, prenos alebo prijímanie reči alebo iných zvukov, obrazu alebo iných dát v takýchto sieťach“, medzi ktorými sú „smerovače (routery)“ výslovne uvedené v bode 3 tohto bodu G.
32
Vzhľadom na to, že podpoložka 85177011 KN sa nemôže vykladať v tom zmysle, že sa vzťahuje na antény pre smerovače (routery), keďže tieto antény nemožno považovať za „antény pre rádiotelegrafické alebo rádiotelefonické prístroje“, treba zostatkovú podpoložku 85177019 KN vykladať v tom zmysle, že uvedené antény patria do tejto poslednej podpoložky.
33
Vzhľadom na všetky vyššie uvedené dôvody treba na položenú otázku odpovedať tak, že podpoložka 85177011 KN sa má vykladať v tom zmysle, že sa nevzťahuje na antény pre smerovače (routery), ktoré sú konfigurované na komunikáciu v lokálnych sieťach (LAN) a/alebo v rozsiahlych sieťach (WAN).
O trovách
34
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (ôsma komora) rozhodol:
Podpoložka 85177011 kombinovanej nomenklatúry, ktorá sa nachádza v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného nariadením Rady (ES) č. 254/2000 z 31. januára 2000 tak, ako bola táto príloha zmenená vykonávacím nariadením Komisie (EÚ) č. 927/2012 z 9. októbra 2012 a vykonávacím nariadením Komisie (EÚ) č. 1001/2013 zo 4. októbra 2013,
sa má vykladať v tom zmysle, že:
sa nevzťahuje na antény pre smerovače (routery), ktoré sú konfigurované na komunikáciu v lokálnych sieťach (LAN) a/alebo v rozsiahlych sieťach (WAN).
Podpisy
(
*1
)	Jazyk konania: lotyština.